CELEX: 32013R1127
Language: hu
Date: 2013-11-07 00:00:00
Title: A Bizottság 1127/2013/EU végrehajtási rendelete ( 2013. november 7. ) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő kisebb jelentőségű módosítás jóváhagyásáról (Montasio [OEM])

13.11.2013   
            
            
               HU
            
            
               Az Európai Unió Hivatalos Lapja
            
            
               L 302/1
            
         A BIZOTTSÁG 1127/2013/EU VÉGREHAJTÁSI RENDELETE
   (2013. november 7.)
   az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő kisebb jelentőségű módosítás jóváhagyásáról (Montasio [OEM])
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 53. cikke (2) bekezdése második albekezdésére,
   mivel:
   
               (1)
            
            
               Az 1151/2012/EU rendelet 53. cikke (1) bekezdésének első albekezdésével összhangban a Bizottság megvizsgálta Olaszország kérelmét, amely a 355/2011/EK rendelettel (2) módosított 1107/96/EK bizottsági rendelet (3) alapján bejegyzett „Montasio” oltalom alatt álló eredetmegjelöléshez kapcsolódó termékleírás módosításának jóváhagyására irányul.
            
         
               (2)
            
            
               A kérelem célja a termékleírás módosítása az előállítás módjának pontosabb meghatározása érdekében.
            
         
               (3)
            
            
               A Bizottság megvizsgálta és indokoltnak találta a szóban forgó módosítást. Mivel a módosítás az 1151/2012/EU rendelet 53. cikke (2) bekezdésének harmadik albekezdése értelmében kisebb jelentőségű, a Bizottság azt az említett rendelet 50–52. cikke szerinti eljárás alkalmazása nélkül jóváhagyhatja,
            
         ELFOGADTA EZT A RENDELETET:
   1. cikk
   A „Montasio” oltalom alatt álló eredetmegjelöléshez tartozó termékleírás e rendelet I. mellékletének megfelelően módosul.
   2. cikk
   Az egységes dokumentumnak a termékleírás főbb elemeit tartalmazó, egységes szerkezetbe foglalt szövege e rendelet II. mellékletében található.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. november 7-én.
      
         
            a Bizottság részéről, az elnök nevében,
         Dacian CIOLOȘ
         
            a Bizottság tagja
         
      
   
   
      (1)  HL L 343., 2012.12.14., 1. o.
   
      (2)  HL L 148., 1996.6.21., 1. o.
   
      (3)  HL L 98., 2011.4.13., 6. o.
   
      I. MELLÉKLET
      A Bizottság jóváhagyja a „Montasio” oltalom alatt álló eredetmegjelöléshez kapcsolódó termékleírás alábbi módosításait:
      
         1.   módosítás
      
      Az alábbi mondat helyébe: „A sajt előállításához használt tej maximum négy egymást követő, esti és reggeli fejésből származhat” a következő mondat lép: „A tejnek az első fejéstől számított negyvennyolc órán belül végzett, egymást követő fejésekből kell származnia.”
      A 48 órás időtartamon belül kinyert tejet eredetileg csak hagyományos módszerrel fejték le, összesen 4 alkalommal. Az automatizált fejés bevezetésével lehetségessé vált ennél több egymást követő fejést is elvégezni 48 órás időtartamon belül. Ezért az időtartamra vonatkozó feltétel változatlansága mellett módosult a fejések számára vonatkozó előírás. Műszaki és tudományos szempontból az automatizált fejőberendezések használata nem befolyásolja a tej minőségi tulajdonságait; az így nyert tej összetétele – a zsírtartalom és a fehérjefrakció tekintetében – statisztikailag hasonló a hagyományos fejéssel nyert tejéhez. A berendezések még javítják is a tejelő szarvasmarhák egészségét, mert az automatizált rendszerek elkerülik a kiugró laktációs időszakokban a csupán napi két fejés kiváltotta stresszt. Azáltal, hogy naponta kettőnél többször fejtenek le jelentős tejmennyiségű tejet, a tőgyet és a tőgybimbókat kevesebb terhelés éri, javul a tej mikrobiológiai minősége és csökken a tőgygyulladás gyakorisága.
      Az automatizált rendszerek alkalmazásának köszönhetően ugyanakkor javul a tej reológiai viselkedése, azaz alvadási képessége is: az alvadék egyrészről gyorsabban reagál az alvasztóenzimek hatására, másrészről jobban ellenáll az alvadékdaraboló mechanikus behatásának.
      
         2.   módosítás
      
      Jelenlegi megszövegezés: „A »Montasio« OEM védjegy alatt forgalmazott tej nem kezelhető pasztörizációs eljárással, és a foszfatáz-próbának egyértelműen pozitív eredménnyel kell járnia.”
      Módosított szöveg: „A »Montasio« OEM védjegy alatt forgalmazott tej nem kezelhető pasztörizációs eljárással. A hőkezelésen keresztülment és a »Montasio« OEM előállítására szolgáló tej elemzése során a foszfatáz-próbán egyértelműen pozitív reakciónak kell mutatkoznia.”
      Az önellenőrzést végző sajtkészítő üzemek évek óta rendszeresen ellenőrzik a tej minőségét, napról napra feljegyezve a tej hőmérsékletének változásait. Az ellenőrző szervezet ezért továbbra is alkalmazza a foszfatáz-próbát mint elemzési módszert annak ellenőrzésére, hogy betartották-e a termékleírás előírásait. Az ellenőrzést kockázatelemzés alapján végzik el.
      
         3.   módosítás
      
      Jelenlegi megszövegezés: „A »Montasio« OEM-mel ellátott sajt előállítása a következő egymást követő műveletekkel történik:
      
                  06)
               
               
                  hevítés 42–48 °C-ra és keverés a tűzről levéve összesen 20–30 percig;”
               
            Javasolt megszövegezés:
      
                  06)
               
               
                  „hevítés 42–48 °C-ra és az alvadék darabolása a tűzről levéve legalább 10 percig;”
               
            A tapasztalatok azt mutatják, hogy ez a két művelet (a hevítés és a tűzről levett alvadék ezt követő darabolása) nagy mértékben függ az adott technikai és technológiai feltételektől.
      Ami a berendezéseket illeti, a „Montasio” sajt készítésével foglalkozó sajtüzemek vagy speciális (1–1,5 tonnás) rézüstöket, vagy pedig 3,5–8 tonna űrtartalmú, több funkciót szolgáló acélüstöket használnak.
      A két eltérő típusú üst használata meghatározó tényező az alvadékmassza hevítési idejének szempontjából, mivel a gőzzel történő hevítés sebessége nagy mértékben eltér az átalakulási folyamat saját sebességétől.
      Ami a tűzről levett alvadék darabolását illeti, aminek során a tejsavó egy része kiválik az alvadék-masszából, ez a folyamat az elért maximális hőmérséklettől és a massza hűlésének gyorsaságától függ, ez utóbbi pedig maga is változik az alkalmazott üst típusától, az egyes üstökben feldolgozott mennyiségtől, az alvadék szemcseméretétől, valamint a hőmérsékletváltozások és a keverés hatására eltávozó víz mennyiségétől függően.
      Az alvadéknak a formázáshoz történő kimerése ugyanakkor a művelethez szükséges idő, illetve az automatizáció fokának függvényében előbbre kerülhet vagy későbbre tolódhat.
      Példának okáért, ha az alvadékot a formázóasztal fölé helyezett nagyméretű acélüstből mérik ki az asztalra, a kimerés művelete ugyanolyan mennyiség esetében jóval kevesebb időt igényel, mint a rézüstből, lenvászon kendőbe történő kézi kimerés.
      Figyelembe véve a tényt, hogy az alvadék kimerésének optimális pillanatát az üzemek szakemberei napi értékelési kritériumok, valamint saját személyes tapasztalataik és ismereteik stb. alapján határozzák meg, szükségesnek bizonyul minimális időtartamot megjelölni a hevítésre és a tűzről levett alvadék darabolására.
   
   
      II. MELLÉKLET
      
         KONSZOLIDÁLT EGYSÉGES DOKUMENTUM
      
      A Tanács 2006. március 20-i 510/2006/EK rendelete a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (1)
      
      
         „MONTASIO”
      
      EK-szám: IT-PDO-0317-0995-2012.4.26.
      
         OFJ () OEM (X)
      
      1.   Elnevezés
      
      „Montasio”
      2.   Tagállam
      
      Olaszország
      3.   A mezőgazdasági termék vagy élelmiszer leírása
      
      3.1.   A termék típusa
      
      
                  1.3. osztály:
               
               
                  Sajtok
               
            3.2.   Az 1. pontban szereplő elnevezéssel jelölt termék leírása
      
      A „Montasio” tehéntejből készült, közepes vagy hosszú érlelésű, hengeres formájú, egyenes vagy majdnem egyenes oldalú sajt, sík vagy enyhén domború lapokkal. Nem pasztörizált tejből készül, kizárólag természetes tejoltó vagy megengedett kultúrák felhasználásával. Érlelési ideje legalább 60 nap, nedvességtartalmát az érlelési időszak 10. és 60. napján mintavétellel ellenőrzik. Az érlelési időszak hatvanadik napján a „Montasio” OEM sajtnak a következő jellemzőkkel kell rendelkeznie: maximális nedvességtartalma legfeljebb 36,72 %; zsírtartalom a szárazanyagban: legalább 40 %; tömege: 6–8 kg; átmérője: 30–35 cm; oldala: maximum 8 cm; kérge: sima, szabályos és rugalmas; a sajttészta: tömör, enyhén lyukacsos; színe: természetes, enyhén szalmasárga; aromája: jellegzetes; íze: kellemes, a hosszú érlelésű „Montasio” esetében némi pikáns jelleggel.
      3.3.   Nyersanyagok (kizárólag feldolgozott termék esetében)
      
      A „Montasio” OEM sajt a földrajzi területen belül elhelyezkedő tehenészetekből származó tejből készül.
      A tenyésztett fajták elsősorban a Bruno Alpina, a Pezzata Rossa Italiana és a Pezzata Nera.
      A tejhez semmilyen tartósítószert nem adnak hozzá és nem végezhető rajta hőkezelés, a 4 °C minimális hőmérsékletre történő visszahűtéstől eltekintve.
      3.4.   Takarmány (kizárólag állati eredetű termékek esetében)
      
      A szarvasmarhák takarmánya bruttó 75–85 %-ban gabonafélékből, szárított és friss takarmányból, valamint silótakarmányból áll. A fennmaradó bruttó 15–25 %-ot takarmánykoncentrátumok és fehérjék alkotják. Ásványianyag- és vitaminkiegészítők használata megengedett. A takarmány 60 %-a az előállítás földrajzi területéről származik. Tilos minden olyan takarmánytípus – például mocsaras vagy nagy forgalmú közutak mentén elhelyezkedő földekről származó takarmányok – felhasználása, amelyeket a sajtkészítő hagyomány a sajt érésére károsnak tekint. Nem alkalmazhatók továbbá takarmányként zöldségek, gyümölcsök és repce, a rizsfeldolgozás melléktermékei, állati eredetű lisztek, állatgyógyászati célú ipari takarmányok, friss, nedves vagy silózott cukorrépapép, a sör- és szeszesitalgyártás melléktermékei, silótakarmányok (a silószéna és a silókukorica kivételével), továbbá a gyümölcsök, a cukorrépa, a sör és a szeszesitalok feldolgozásából visszamaradt erjesztett anyagok.
      3.5.   Az előállítás azon műveletei, amelyeket a meghatározott földrajzi területen kell elvégezni
      
      A teljes előállítási folyamatot (a szarvasmarha tenyésztése és a tej előállítása, alvasztás, az alvadék feldolgozása, formázás, lecsepegtetés, sózás és érlelés) a 4. pontban körülírt földrajzi területen kell végezni.
      3.6.   A szeletelésre, az aprításra, a csomagolásra stb. vonatkozó egyedi szabályok
      
      —
      3.7.   A címkézésre vonatkozó egyedi szabályok
      
      A termék azonosítása a származást igazoló jelöléssel történik: a jellegzetes dombornyomású sajtformán el kell helyezni a sajtüzem kódját, a megye betűjelét és az előállítás dátumát (év, hónap, nap). A Montasio OEM „eredetvédjegye” a ferde irányban, egyenesen és fejjel lefelé elhelyezkedő „Montasio” feliratból áll (1. ábra).
      A szóban forgó „eredetvédjegyet” a szövetkezetbe tömörült vagy önálló üzemek összes termékén el kell helyezni, amennyiben a terméket a termékleírásnak megfelelően állították elő.
      
         
      1) A „Montasio” eredetmegjelölés beégetett védjegye és a PDM rövidítést tartalmazó címke
      2) A gyártás hónapja/3) A gyártás napja/4) A sajtüzem kódja/5) A megye betűjele/VI) A gyártás éve
      Az eredetmegjelölés logója egy nagybetűvel írt, stilizált M betűből és az alatta látható „MONTASIO” feliratból áll. A logó előállításához minden esetben a „HORATIO” betűtípust kell használni. A logónak meg kell felelnie a 2. ábra arányainak (például 8 cm szélesség 6 cm hosszúság esetén).
      
         
      Amennyiben a teljes előállítási folyamat, a tej előállításától a legalább 60 napos érlelési időszak végéig a hatályos nemzeti jogszabályok értelmében hegyvidéknek minősülő területen történik, ideértve a „Montasio” OEM sajt előállítási területét is, a sajton elhelyezhető a „hegyvidéki termék” feliratot tartalmazó címke. E származás feltüntetése érdekében a sajt oldalán el kell helyezni a PDM feliratot tartalmazó címkét, ami a „prodotto della montagna” (hegyvidéki termék) felirat rövidítése.
      A 100 napot meghaladó érlelési idejű „Montasio” OEM sajtba – az összes szövetkezetbe társult vagy önálló termelő kérésére – a sajt ellenőrzését követően a Consorzio per la Tutela del Formaggio Montasio (a Montasio sajt védelméért felelős konzorcium) a sajt oldalának megfelelő területére beégetheti az eredetmegjelölés logóját (2. ábra).
      4.   A földrajzi terület tömör meghatározása
      
      A „Montasio” OEM előállítási területe: Friuli-Venezia Giulia tartományban: a tartomány teljes területe. Veneto tartományban: Belluno és Treviso megyék teljes területe, valamint Padova és Venezia megyék területének egy része, az alábbiaknak megfelelően: „a terület Treviso és Padova megye határvonalainak metszéspontjától Padova megye mentén folytatódik, egészen a Serenissima (Velence felé vezető) autópályáig. Ugyanezen vonal mentén halad tovább a Brenta folyó autópályahídjáig, majd a szóban forgó folyó mentén, egészen a torkolatig.”
      5.   Kapcsolat a földrajzi területtel
      
      5.1.   A földrajzi terület sajátosságai
      
      A természeti tényezők az előállítási terület éghajlati feltételeihez kapcsolódnak. A terület zömmel hegyvidéken és hegyvidék lábánál terül el, ahol mindig is hegyi legelők és rétek helyezkedtek el, ami befolyásolja a tejelő szarvasmarhák táplálásához használt takarmányok minőségét.
      A „Montasio” sajt szerepel San Daniele és Udine 1773/1775-ös kereskedelmi árjegyzékeiben. Ez azt igazolja, hogy a „Montasio” sajt kereskedelmi forgalomban volt, azaz nem csak saját otthoni fogyasztásra készülő helyi termék volt. A Montasio előállítási területhez való erős kötődését alátámasztja az az erőteljes lökés, amelyet a sajtgyártás a szövetkezeti formák létrejöttében jelentett. A „Montasio” sajt és speciális előállítási technikája gyorsan elterjedt Friuli tartományban és Veneto tartomány keleti részén. Ennek oka nem csak az emberi tényező és az eszközök (például a tejüzemek kialakulása vagy a Scuola per Tecnici Caseari – sajttechnikusképző iskola – megalapítása) voltak, amelyek következtében a hatvanas évekre több mint 650 sajtüzem működött, hanem maga az a környezet is, amelyben a technika kezdetben elterjedt.
      Az előállítási terület jellemzőivel kapcsolatban megjegyzendő, hogy Olaszország keleti területét mindig is csapadékos tavasz és ősz jellemezte és jellemzi mind a mai napig, ami elősegítette a rétek terjedését és a szarvasmarha takarmányának alapját képező gabonák termesztését (búza és árpa). Idővel fontos szerephez jutott a kukoricatermesztés, illetve a kukorica friss és silózott takarmányként történő felhasználása is. A közelmúltban az előállítási területen fejlődésnek indult a szója – mint fehérjekiegészítő – termesztése is.
      5.2.   A termék sajátosságai
      
      A „Montasio” sajt fő jellegzetessége a hosszú/közepes érlelésre való kiváló alkalmassága. Az olasz sajtok között a „Montasio”-t a félkemény sajtok közé sorolják, de mivel érlelési időszaka akár a 36 hónapot is elérheti, a hosszú érlelésű kemény sajtok igen ritka kategóriájában is szerepel.
      A „Montasio” másik jellegzetessége a sajtforma egyedi mérete.
      A „Montasio” OEM termékleírásában továbbra is szerepel a tej pasztörizálásának tilalma, amely ennek köszönhetően maximális mértékben megőrzi az előállítás területén termelt tej spontán baktériumösszetételét.
      5.3.   A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat
      
      A hosszú/közepes érlelésre való alkalmasság a „lágy” tejkezelési technológia alkalmazásának eredménye. A felhasznált tejkultúrák adagolása kis mennyiségekben történik (megközelítőleg 1 %), a hevítés hőmérséklete nem túl magas (42–48 °C között), a savó elválasztása és a préselés közepes keménységet adnak a sajttésztának, melynek nedvességtartalma két hónaposan (a sajt forgalmazásához szükséges minimális százaléknak megfelelően) megközelítőleg 36 %.
      A környezet, amelyben a „Montasio” sajt előállítása kialakult, olyan mikrobiológiai jellemzőkkel rendelkezik, amelyek kedveznek a sajt kialakulásának és elterjedésének. A „Montasio” sajtot termofil baktériumflóra jellemzi, amely lehetővé tette, és most is lehetővé teszi ennek az egyedülálló sajtnak a létrejöttét, mely frissen is fogyasztható (jelenleg legalább 2 hónap érlelési időt írnak elő, mivel a sajt nem pasztörizált tejből készül), de akár 36 hónapos érlelésre is alkalmas; a sajt érzékszervi jellemzői, állaga, íze és illata az idő előrehaladtával fokozatosan átalakul, elsősorban éppen az előállítási területen található rétek és legelők baktériumállományának köszönhetően.
      Két hónapos érlelést követően a „Montasio” a közepesen kemény sajtok jellemzőit hordozza, kifinomult íze az elkészítéséhez felhasznált tejére emlékeztet. Az érlelési időszak későbbi szakaszában, az ízanyagok koncentrálódásával a „Montasio” íze egyre markánsabb, enyhén csípős lesz, tésztája pedig megkeményszik és jobban morzsolódik.
      Az állattenyésztési technikák fejlődésével, a növénytermesztés racionalizálásával és az egyre higiénikusabb fejési módszerek bevezetésével szükségessé vált a tejben kizárólag a sajtkészítési folyamatot elősegítő, a „Montasio” előállításának kedvező mikroorganizmusok elszaporítása. Ezért kezdték használni az előállítási területről származó tejből kifejlődött (gömb alakú baktériumokban gazdag és pálcika alakúakban szegény) tejoltókat, ami azóta elterjedt gyakorlattá vált.
      
         Hivatkozás a termékleírás közzétételére
      
      [510/2006/EK rendelet 5. cikk (7) bekezdés]
      A Minisztérium a „Montasio” OEM módosítása iránti kérelemnek az Olasz Köztársaság 2011. november 21-i, 271. számú Hivatalos Közlönyében történő közzétételével a fenti kérelem vonatkozásában elindította a nemzeti kifogásolási eljárást. A termékleírás egységes szerkezetbe foglalt szövege itt tekinthető meg:
      A termékleírás egységes szerkezetbe foglalt szövege megtekinthető az alábbi honlapon:
      http://www.politicheagricole.it/flex/cm/pages/ServeBLOB.php/L/IT/IDPagina/3335
      vagy közvetlenül a Ministero delle politiche agricole alimentari e forestali (az olasz agrár-, élelmezés- és erdészeti politikai minisztérium) honlapján (www.politicheagricole.it), (a képernyő jobb felső sarkában) a „Qualità e sicurezza” (Minőség és biztonság) címszóra, majd a „Disciplinari di Produzione all’esame dell’UE” („Uniós vizsgálatnak alávetett termékleírások”) menüpontra kattintva.
      
         (1)  HL L 93., 2006.3.31., 12. o. A rendeletet felváltotta a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendelet (HL L 343., 2012.12.14., 1. o.).